Document ID: 32001D0294

Απόφαση της Επιτροπής
της 30ής Μαρτίου 2001
για την τροποποίηση της απόφασης 98/361/ΕΚ για την κατάρτιση καταλόγου εγκεκριμένων ζωνών και εγκεκριμένων ιχθυοτροφείων όσον αφορά τη λοιμώδη αιματοποιητική νέκρωση και την ιογενή αιμορραγική σηψαιμία στην Ισπανία
[κοινοποιηθείσα υπό τον αριθμό Ε(2001) 979]
(Κείμενο που παρουσιάζει ενδιαφέρον για τον ΕΟΧ)
(2001/294/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν την εμπορία ζώων και προϊόντων υδατοκαλλιέργειας(1), όπως τροποιήθηκε τελευταία από την οδηγία 98/45/ΕΚ(2), και ιδίως το άρθρο 5,
Εκτιμώντας τα ακόλουθα:
(1) Τα κράτη μέλη μπορούν να αποκτήσουν, για μία ή περισσότερες ηπειρωτικές ή παράκτιες ζώνες, καθεστώς εγκεκριμένων ζωνών απαλλαγμένων από λοιμώδη αιματοποιητική νέκρωση (ΛΑΝ) και ιογενή αιμορραγική σηψαιμία (ΙΑΣ).
(2) Το καθεστώς εγκεκριμένης ηπειρωτικής ζώνης και εγκεκριμένης παράκτιας ζώνης ως προς τις ΛΑΝ και ΙΑΣ χορηγήθηκε σε ορισμένες υδρολογικές λεκάνες απορροής και παράκτιες περιοχές στη Ισπανία με την απόφαση 98/361/ΕΚ της Επιτροπής(3), όπως τροποποιήθηκε τελευταία από την απόφαση 2000/311/ΕΚ(4).
(3) Όταν χορηγήθηκε στην περιφέρεια των Αστουριών το καθεστώς εγκεκριμένης ζώνης με την απόφαση 98/361/ΕΚ, εξαιρέθηκε η υδρολογική λεκάνη απορροής του ποταμού Eo επειδή οι πηγές του ευρίσκονται στη Γαλικία.
(4) Όταν, με την απόφαση 1999/513/ΕΚ της Επιτροπής(5), χορηγήθηκε στη Γαλικία το καθεστώς εγκεκριμένης ζώνης, περιελήφθη η ευρισκόμενη στη Γαλικία υδρολογική λεκάνη απορροής του ποταμού Eo.
(5) Η Ισπανία υπέβαλε στην Επιτροπή δικαιολογητικά για τη χορήγηση του καθεστώτος εγκεκριμένης ζώνης για όλες τις υδρολογικές λεκάνες απορροής του ποταμού Eo, καθώς επίσης και τις εθνικές διατάξεις που διασφαλίζουν τη συμμόρφωση προς τους κανόνες για τη διατήρηση της έγκρισης.
(6) Από την εξέταση των ανωτέρων πληροφοριών προκύπτει ότι μπορεί να χορηγηθεί το καθεστώς σε όλες τις υδρολογικές λεκάνες απορροής του ποταμού Eo.
(7) Η λεκάνη απορροής του ποταμού Eo πρέπει να περιληφθεί στην εγκεκριμένη ηπειρωτική ζώνη των Αστουριών.
(8) Οι διατάξεις της παρούσας απόφασης είναι σύμφωνες με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 98/361/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 30 Μαρτίου 2001.

Labels: 0
18
6